Nog twee polisiebeamptes in Mpumalanga doodArgieffoto Brig. Selvy Mohlala, woordvoerder van die polisie, het gesê konst. Juliet Mahungela (29) wat by die Ogies-polisiestasie gewerk het, is Saterdag in ŉ botsing reg van voor naby Bosbokrand dood. Voordat polisielede nog die skok van Mahungela se dood kon verwerk, is die nuus Sondag omstreeks 08:30 gedeel dat sers. Johny Marshall (45) vermoor is. Hy is met ŉ mes doodgesteek en sy liggaam is by die taxistaanplek in Witbank gevind, het Mohlala gesê. “Aanklagte van onderskeidelik strafbare manslag en moord word ondersoek,” het hy gesê. Lt.genl. Dumisa Magadlela, provinsiale polisiekommissaris, het gesê die polisie in die provinsie betreur die dood van die polisiebeamptes. “Ons kan nie ŉ situasie toelaat waar polisielede deur hartelose individue afgemaai word nie. Ek doen ŉ beroep op die gemeenskap om saam met die polisie te werk om hierdie barbare te vind en hulle aan die pen te laat ry. Een polisielid wat vermoor word, is een te veel,” het hy gesê. Enigiemand met meer inligting rondom Marshall se dood, word versoek om lt.kol. Solly Thobejane by 079 891 5845 te skakel.